
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	1 iulie 2008

	Nr.
	27/138 


R A P O R T

asupra propunerii legislative legislative pentru modificarea art.1 din Legea nr. 44/1994 privind veteranii de război, precum şi unele drepturi ale invalizilor şi văduvelor de război

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 194 din 14 aprilie 2008 cu dezbaterea pe fond, în procedură obişnuită, a propunerii legislative pentru modificarea art.1 din Legea nr.44/1994 privind veteranii de război, precum şi unele drepturi ale invalizilor şi văduvelor de război.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1521/5.11.2007)
· avizul negativ al Comisiei juridice, de disciplină şi imunităţi (nr.31/322/12.05.2008
· avizul negativ al Comisiei pentru apărare, ordine publică şi siguranţă naţională (nr.32/364/18.06.2008)
· punctul de vedere negativ al Guvernului (nr.3275/6.12.2007).
Propunerea legislativă are ca obiect de reglementare modificarea lit.b) a art.1 din Legea nr.44/1994 privind veteranii de război, precum şi unele drepturi ale invalizilor şi văduvelor de război, în sensul recunoaşterii calităţii de veteran şi pentru persoanele care au acţionat la dezamorsarea proiectilelor şi curăţarea teritoriului de mine până la data de 31 decembrie 1946, iar după această dată au acţionat ca detaşamente constituite prin ordin special al Marelui Stat Major, până la distrugerea tuturor câmpurilor de muniţii neexplodate.
Comisia propune Plenului Camerei Deputaţilor respingerea  iniţiativei legislative din următoarele considerente:

· intenţia de modificare a actului normativ de bază vine în contradicţie cu definiţia enunţată de legiuitor, potrivit căreia „au calitatea de veteran de război persoanele care au participat la primul sau al doilea război mondial în armata română.”
· propunerea nu delimitează perioada de timp avută în vedere după anul 1946, fapt ce ar conduce la ideea că pot dobândi calitatea de veteran şi cei care desfăşoară în prezent activităţile invocate în textul vizat.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La lucrările comisiei care au avut loc în data de 24 iunie 2008 au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost  respinsă de Senat în şedinţa din 8 aprilie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

Şef serviciu, 

Consilier Elena MESAROŞ

